SET บ่ายไซด์เวย์ รอฟังแถลง “ทรัมป์” โบรกฯ ชู 6 หุ้นเด็ด กำไรดี-ปันผลเด่น
SET บ่ายแกว่งไซด์เวย์ นักลงทุนรอฟังแถลง "ทรัมป์" ต่อสภาคองเกรสพรุ่งนี้โดยเฉพาะมาตรการลดภาษี พร้อมให้แนวรับแรก 1,560 จุด ถัดไปที่ 1,550 ส่วนแนวต้าน 1,565 จุด โบรกฯ ชู 6 หุ้นเด็ด กำไรดี-ปันผลเด่น นำโดย KKP TISCO KTB PLANB WORK และ EASON
27 ก.พ. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (27 ก.พ.) ผันผวนในทิศทางขาลง คาดหากยืน 1,560 ไม่อยู่มีสิทธิลงทดสอบ 1,545-1,530 จุด นักลงทุนชะลอเพื่อรอฟัง”ทรัมป์”แถลงต่อสภาคองเกรสพรุ่งนี้โดยเฉพาะมาตรการลดภาษี ด้านตลาดภูมิภาคเช้านี้แกว่งทั้งบวก-ลบเล็กน้อย ขณะที่ปัจจัยในประเทศอ่อนลงในช่วงโค้งสุดท้ายประกาศงบฯ ตลาดฯน่าจะถูกกำหนดโดยปัจจัยภายนอกมากกว่า บ่ายนี้คาดแกว่งไซด์เวย์ทิศทางเดียวกับช่วงเช้า ให้แนวรับแรก 1,560 จุด ถัดไปที่ 1,550 ส่วนแนวต้าน 1,565 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนในทิศทางขาลง ซึ่งดัชนีฯก็พยายามที่จะลดช่วงลบ แต่หากยืนที่แนวรับ 1,560 จุดไม่ได้ก็มีโอกาสจะปรับตัวลงไปทดสอบแนว 1,545-1,530 จุด
ทั้งนี้ นักลงทุนชะลอการลงทุนเพื่อรอดูนายโดนัลด์ ทรัมป์ ประธานาธิบดีสหรัฐฯ แถลงต่อสภาคองเกรสในวันพรุ่งนี้ (28 ก.พ.) โดยเฉพาะประเด็นเรื่องมาตรการลดภาษีจะมีพูดออกมาหรือไม่ อย่างไร ด้านตลาดหุ้นในภูมิภาคเอเชียเช้านี้เคลื่อนไหวในแดนบวก-ลบเล็กน้อย
ขณะที่ปัจจัยในประเทศก็อ่อนลงเรื่อย ๆ ในช่วงเริ่มเข้าสู่โค้งสุดท้ายของการประกาศผลประกอบการของบริษัทจดทะเบียนแล้ว ทำให้หลังจากนี้ตลาดฯคงไม่ค่อยมีปัจจัยโดดเด่นมากนัก จึงน่าจะถูกกำหนดโดยปัจจัยภายนอกมากกว่า
แนวโน้มการลงทุนในช่วงบ่ายนี้ ตลาดฯคงจะแกว่งไซด์เวย์ในทิศทางขาลงเช่นเดียวกับช่วงเช้าโดยให้จับตาที่แนวรับที่ 1,560 จุดว่าจะยืนอยู่หรือไม่ ถ้าไม่ได้ให้ทยอยลดพอร์ต พร้อมให้แนวรับถัดไปที่ 1,550 จุด ส่วนแนวต้าน 1,565 จุด
 
บล.ธนชาต ระบุในบทวิเคราะห์ (27 ก.พ.)  SET ปรับลดลงตั้งแต่เปิดตลาดตามตลาดหุ้นภูมิภาค และปรับลดลงต่ำกว่าแนวรับ 1,560 จุด ถือว่าเป็นสัญญาณ “ลบ” ทางเทคนิค มีแนวรับสำคัญถัดไปที่ 1,553 จุด อิงเส้นค่าเฉลี่ย 3 เดือน ขณะที่ยังมองกลุ่มหุ้นปันผลดี กำไรเด่นเป็นกลุ่มหุ้นที่ Outperform ตลาดต่อไป ได้แก่ KKP TISCO KTB PLANB WORK และ EASON
ในขณะเดียวกัน แนะนำแนะนำ “ซื้อ” PLANB ด้วยเป้าหมายพื้นฐาน 6.80 บาท ด้วยปัจจัยสนับสนุนจาก 1) ผลการดำเนินงานไตรมาส 4/59 ออกมาดีกว่าที่คาดการณ์ไว้ และด้วยเม็ดเงินโฆษณาที่เริ่มฟื้นตัวตั้งแต่ปลายปีก่อน และการขยายป้ายโฆษณา คาดว่าจะเป็นปัจจัยสนับสนุนกำไรไตรมาส 1/60 ออกมาดีต่อเนื่อง 2) Sport marketing ที่ทำตลาดกับไทยแลนด์พรีเมียร์ลีก จะเริ่มรับรู้รายได้ และกำไรตั้งแต่ปีนี้เป็นต้นไป ประกอบกับเม็ดเงินโฆษณาที่ฟื้นตัวหนุนกำไรเติบโต เพิ่มขึ้น 54% ปีนี้ 3) ราคาหุ้น Laggard WORK ที่ปรับสูงขึ้นแรงในช่วง 2-3 วันที่ผ่านมา คาดว่า PLANB จะเป็น catch up play ประเมินแนวต้าน 6.45/6.7 บาท
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
CBG     มูลค่าการซื้อขาย   964.27 ล้านบาท ปิดที่  65.00 บาท เพิ่มขึ้น 0.50 บาท
RPH     มูลค่าการซื้อขาย   829.48 ล้านบาท ปิดที่   5.70 บาท เพิ่มขึ้น 0.90 บาท
KBANK   มูลค่าการซื้อขาย   612.18 ล้านบาท ปิดที่ 188.00 บาท ลดลง  1.50 บาท
PTT     มูลค่าการซื้อขาย   478.88 ล้านบาท ปิดที่ 397.00 บาท ลดลง  2.00 บาท
IRPC    มูลค่าการซื้อขาย   452.10 ล้านบาท ปิดที่   5.00 บาท ลดลง  0.20 บาท